Oorplaatjie met sonpaneel 'n deurbraak teen veediefstal | Landbou
Só lyk die oorplaatjie wat met 'n sonpaneeltjie toegerus is om die ingeboude battery lewenslank te laai. Foto: Ceres Tag
'n Nuwe oorplaatjie vir vee met sy eie sonpaneel om 'n battery te laai waarsku die boer as 'n bees sy plaasgrense verlaat. Dit word as 'n tegnologiese deurbraak teen veediefstal beskou.
Die veebedryf bespiegel al lank daaroor. Die plaatjie is tans in 'n finale toetsstadium in Australië en behoort eersdaags bekend gestel te word – ook in Suid-Afrika waar boere jaarliks méér as R1 miljard se skade weens veediefstal ly.
Me. Izaan du Plooy, tegniese raadgewer van die Lewendehawe-registrerende Federasie (LRF) en verbonde aan Breedplan en HerdMaster, sê mnr. David Smith van Ceres Tag, die maatskappy wat die oorplaatjie ontwikkel het, gaan sélf die komende Aldam-veeskool van 16-18 Oktober in Suid-Afrika bywoon om dit vir die veeboere te wys. Dit sluit aan by die Veeskool se tema, naamlik nuwe tegnologie vir presisieveeboerdery.
Die Veeskool word vir die elfde jaar deur die LRF, Breedplan en Landbouweekblad aangebied. Die oorplaatjie is met die geldelike ondersteuning van Meat and Livestock Australia (MLA) ontwikkel. Dié organisasie word gefinansier deur 'n statutêre heffing van sowat R200 per bees per jaar waardeur dié land jaarliks ongeveer R2,6 miljard insamel om navorsing te doen en tegnologie te ontwikkel. Ander projekte sluit 'n outomatiese weegstelsel en die gebruik van hommeltuie vir algemene veebestuur in.
Du Plooy sê die nuwe oorplaatjie behoort bekostigbaar vir Suid-Afrikaanse boere te wees. Die klein sonpaneel is kragtig genoeg om die oorplaatjie se battery te laai sodat die boer nooit die battery hoef te vervang nie. Dit kommunikeer heeltyd met behulp van satelliettegnologie (GPS) met die boer se slimfoon, tablet of rekenaar en kan vir beeste, skape, bokke en varke gebruik word.
Dit moniteer ook die diere se beweging en waarsku die boer sodra 'n dier die plaas se grense verlaat, soos wanneer dit gesteel word of oor die draad spring. Dit staan die boer ook by met algemene bestuur deurdat hy agterkom wanneer 'n dier nie beweeg nie, soos wanneer hy siek is, en om sy vee se wei- en bewegingspatroon in 'n kamp vas te lê.
Geen bykomende infrastruktuur is nodig nie, aangesien dit deur satelliete werk. Ceres Tag integreer dit met bestaande sagte- wareprogramme. Omdat dit deur satelliete kommunikeer, is daar geen beperking op afstand nie en kan boere selfs hul vee vanuit die buiteland dophou. Nog inligting sal by die Veeskool bekend gemaak word.
Dit kos R9 149,81 om die Veeskool by te woon. Dit sluit ál drie dae se lesings, 'n bundel met voorleggings, verblyf, etes, 'n galadinee en 'n plaas- of voerkraalbesoek in. Daar is net plek vir 200 mense.